**МОТИВИ**

**към проект на Наредба за изменение и допълнение на Наредба № РД-02-20-9 от 2012 г. за функциониране на Единната система за гражданска регистрация**

**(обн., ДВ, бр. 43 от 2012 г., изм. и доп., бр. 4 от 2014 г., бр. 2, 64 от 2015 г., бр. 22 от 2016 г., бр. 32 от 2018 г., бр. 68 от 2021 г.)**

С предложения проект на Наредба за изменение и допълнение (НИД) на Наредба № РД-02-20-9 от 2012 г. за функциониране на Единната система за гражданска регистрация (Наредбата) се цели привеждане на наредбата в съответствие с настъпилите изменения и допълнения в Закона за гражданската регистрация (ЗГР), обнародвани в ДВ, бр. 85 от 2024 г., и други технически предложения за подобрение на съществуващата уредба.

Промените, настъпили в ЗГР, са свързани със създаването на нормативна уредба, която въвежда „служебен адрес“, и възможността за извършване на адресна регистрация на лица на служебен адрес при определени в закона случаи. В тази връзка в проекта на НИД на наредбата се регламентират условията, задълженията на компетентните органи, както и документите, въз основа на които се извършва адресна регистрация на служебен адрес.

В глава пета се създава нов раздел IV „Задължения на комисията по чл. 92, ал. 8 от Закона за гражданската регистрация“. Регламентират се съставът и задълженията на членовете на комисията, както и обстоятелствата, които са предмет на проверката.

С цел недопускане на съставяне на повече от един акт за гражданското състояние, за едно и също събитие, въз основа на документи от чужбина, с новата редакция на чл. 3 от наредбата се въвежда задължителна проверка за наличие на вече съставен акт. Проверката се извършва от длъжностното лице по гражданското състояние, отговорно да състави акта.

Предложен е нов срок за съхранение на информацията по чл. 148, ал. 6 от наредбата, с оглед хармонизиране на разпоредбата със срока, визиран в чл. 4, ал. 5 от Закона за електронното управление.

С НИД на наредбата се предлагат и промени от правно-технически и редакционен характер, като се прецизират текстове, с цел постигане на по-голяма яснота.

Проектът на Наредба за изменение и допълнение на Наредба № РД-02-20-9 от 2012 г. за функциониране на Единната система за гражданска регистрация се издава на основание чл. 113, ал. 1 от Закона за гражданската регистрация.

За прилагане на предложения проект на наредбата не са необходими финансови и други средства.

Проектът на Наредба за изменение и допълнение на Наредба № РД-02-20-9 от 2012 г. за функциониране на Единната система за гражданска регистрация не въвежда изисквания на европейски директиви.

На основание чл. 26, ал. 4 от Закона за нормативните актове, срокът за обществено обсъждане след публикуване проекта на наредба и мотивите на Портала за обществени консултации и на интернет страницата на Министерството на регионалното развитие и благоустройството, е 30 дни.